b'\n_START_ARTICLE_\n\xc4\x8cihuahua (valstija)\n_START_SECTION_\nGeografija\n_START_PARAGRAPH_\nRibojasi su Koahuila rytuose, su Durangu pietuose, su Sinaloa pietvakariuose, su Sonora vakaruose. \xc5\xa0iaur\xc4\x97je \xc4\x8cihuahua ribojasi su JAV (Naujosios Meksikos ir Teksaso valstijomis)._NEWLINE_Vakarine valstijos dalimi driekiasi Vakar\xc5\xb3 Siera Madr\xc4\x97s kalnai. Juose yra auk\xc5\xa1\xc4\x8diausia valstijos vieta\xc2\xa0\xe2\x80\x93 Cerro Mohinora kalnas (3300 m). Einant \xc4\xaf rytus pavir\xc5\xa1ius leid\xc5\xbeiasi \xc4\xaf Meksikos kalnyno \xc5\xa1iaurin\xc4\x99 dal\xc4\xaf. Apie tre\xc4\x8ddal\xc4\xaf \xc4\x8cihuahua ploto (rytin\xc4\x99 dal\xc4\xaf) u\xc5\xbeima dykumos. Vyrauja tropinis, daugiausia sausringas klimatas. Kaln\xc5\xb3 pap\xc4\x97d\xc4\x97se temperat\xc5\xabra vasar\xc4\x85 pakyla iki 40\xc2\xa0\xc2\xb0C, auk\xc5\xa1\xc4\x8diau kalnuose vasaros temperat\xc5\xabros siekia 25\xc2\xa0\xc2\xb0C, o \xc5\xbeiem\xc4\x85 gali nukristi iki -20\xc2\xa0\xc2\xb0C. Pr metus i\xc5\xa1krenta 750\xe2\x80\x93900\xc2\xa0mm krituli\xc5\xb3. Centriniame altiplane temperat\xc5\xabr\xc5\xb3 amplitud\xc4\x97 labai didel\xc4\x97, oras vasar\xc4\x85 \xc4\xafkaista vir\xc5\xa1 40\xc2\xa0\xc2\xb0C, o \xc5\xbeiem\xc4\x85 nukrenta iki -15\xc2\xa0\xc2\xb0C, da\xc5\xbenas sniegas. Metinis krituli\xc5\xb3 kiekis ~400\xc2\xa0mm. Dykumoje temperat\xc5\xabros taip pat kontrastingos, o metinis krituli\xc5\xb3 kiekis retai vir\xc5\xa1ija 250\xc2\xa0mm._NEWLINE_Pagrindin\xc4\x97 valstijos up\xc4\x97 yra Bravo del Nort\xc4\x97, tekanti pasieniu su JAV. Per pa\xc4\x8di\xc4\x85 valstij\xc4\x85 teka jos intakas Kon\xc4\x8dosas. Daugelis kit\xc5\xb3 Meksikos \xc4\xaflankos baseino upi\xc5\xb3 nevandeningos, sausr\xc5\xb3 metu i\xc5\xa1d\xc5\xbei\xc5\xabsta. \xc4\x8cihuahua pietvakariuose prasideda keletas upi\xc5\xb3, priklausan\xc4\x8di\xc5\xb3 Ramiojo vandenyno baseinui (San Migelis, Sinaloa, Majas, Jaki baseino up\xc4\x97s).'